text: [{"text_idx": "#000003", "text": "Chaayinaan jila ogeeyyota fayyaa gara Ityoopiyaa ergite"}, {"text_idx": "#000004", "text": "Jilli ogeeyyota fayyaa Chaayina miseensota 11 qabu har\u2019a Finfinnee kan seene yoo tahu, Ministeerri Fayyaa Dr.Liiyaa Taaddasa buufata Xiyyaara Booleetti argamuun jila akana simattee jirti. Ogeeyyonni Fayyaa Chaayinaa kunniin, weerara dhibee vaayirasii koroonaa too\u2019achuuf tattaaffii Ityoophiyaan godhaa jirtu irratti, ogeeyyota Fayyaa Ityoophiyaatiif leenjii kennuuf, akkasumas dhaabbilee fayyaatiifis muuxannoo qooduuf akka tahe ibsame."}, {"text_idx": "#000005", "text": "Haaluma walfakkaatuun mootummaan Chaayinaa Burkinaa Faasoo dabalatee biyyoota Afrikaa hedduuf ogeeyyota fayyaa kan erge tahuu odeeyfannoon ni addeessa."}, {"text_idx": "#000006", "text": "Odeeyfannoo walqabateen, Ministeerri Fayyaa ibsa har\u2019a kenneen Ityoophiyaa keessatti namoonni Vayirasii koroonaatiin qabaman torba dabalataan argamuu beeksise. Haaluma kanaan biyyattii keessatti lakkoofsi namoota Vayirasichi irratti argamee 92 gahee jira."}]